《疏斋用前韵记响山之游依韵奉答》
宋代·潘从大

空山在昔森万松，两贤曾此登虬龙，
流风馀韵无时终。我来寒栖鬓成翁，
人生出处何心同。梦破邯郸几富贵，
战退蛮独相长雄，静定要与山争功。
绣衣光华照岩壑，豁然纳我云梦胸。
群峰飞翠匏樽中，仙源还□渔舟通。
须臾烟霏散空蒙，楼观隐约孤城东。
感慨千古思无穷，啸歌抵掌生英风。
黄金易求此乐少，野人何计箪瓢空。

作者简介：潘从大，宣城（今安徽宣州）人。理宗景定三年（一二六二）进士。事见清同治《宣城县志》卷一三。今录诗五首。